郭熙山水障子
作者：劉克莊
朝代：宋

paragraphs: 高爲峯嵐下濤江，極目森秀涵蒼凉。
始知著色未造極，壹似醜女施鉛黄。
驚泉駭石聚幽怪，巨楠穹柏蟠老蒼。
鹿門寺，華子岡，是耶非耶遠莫詳。
疑聞鍾聲起晻靄，似有帆影來微茫。
陌窮渡絕雪滿坂，馿鞍釣笠分毫芒。
炎曦亭午試展玩，坐覺煙雨生縑緗。
古來絕藝必名士，俗史辟易安敢當。
大年脂粉米老狂，先朝僅數燕侍郎。
吾聞汾陽子，貴購父畫一筆不許它人藏。
矮屏短軸已可寶，况此四幅垂華堂。
嗚呼主人謹護守，神雷鬼電或取將。